Diari Oficial de la Generalitat Valenciana


Sumari del DOGV 7545, del 11-06-2015 (2015/5490)

RESOLUCIÓ de 9 de juny de 2015, de la directora general del Secretariat del Consell i Relacions amb les Corts, per la qual es disposa la publicació del conveni entre la Generalitat, l'Administrador de Infraestructuras Ferroviarias (Adif) i Valencia Parque Central Alta Velocidad 2003, SA, amb l'objecte de regular la cessió del dret de la Generalitat del programa operatiu Feder CV 2007-2013, en l'actuació 04.17.8600 GRL-EYP//Remodelació xarxa arterial ferroviària de la ciutat de Valencia.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7545

Data del DOGV
:   11-06-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2015/5490


Data del document
:   09-06-2015

Organisme emissor
:   Conselleria de Presidència i Agricultura, Pesca, Alimentació i Aigua

Tipus de document
:   Resolució

Descriptors 

:   * Conselleria de Presidència i Agricultura, Pesca, Alimentació i Aigua

RESOLUCIÓ de 9 de juny de 2015, de la directora general del Secretariat del Consell i Relacions amb les Corts, per la qual es disposa la publicació del conveni entre la Generalitat, l'Administrador de Infraestructuras Ferroviarias (Adif) i Valencia Parque Central Alta Velocidad 2003, SA, amb l'objecte de regular la cessió del dret de la Generalitat del programa operatiu Feder CV 2007-2013, en l'actuació 04.17.3594 TJP-SXT//Remodelació xarxa arterial ferroviària de la ciutat de Valencia. [2015/5490]  
La Generalitat, l'Administrador de Infraestructuras Ferroviarias (Adif) i Valencia Parque Central Alta Velocidad 2003, SA, han subscrit, amb la tramitació reglamentària prèvia, el 30 de desembre de 2013, el conveni per a regular la cessió del dret de la Generalitat del programa operatiu Feder CV 2007-2013, en l'actuació 04.17.4650 HYM-XWE//Remodelació xarxa arterial ferroviària de la ciutat de València.  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, pertoca la publicació en el Diari Oficial de la Comunitat Valenciana de l'esmentat conveni, que ha quedat inscrit en el Registre de Convenis de la Generalitat amb el número 373/2015 i que figura com a annex d'esta resolució.  
  
València, 9 de juny de 2015.- La directora general del Secretariat del Consell i Relacions amb les Corts: Marta Martí Arador.  
  
  
Conveni entre la Generalitat Valenciana, Adif i Valencia Parque Central Alta Velocidad 2003, SA, amb l'objecte de regular la cessió del dret de la Generalitat Valenciana del programa operatiu FEDER CV 2007-2013, en l'actuació 04.17.3848 FHM-SBN / remodelació xarxa arterial ferroviària de la ciutat de València.  
  
València, 30 de desembre de 2013  
  
Reunits  
Per part de la Generalitat, Isabel Bonig Trigueros, consellera d'Infraestructures, Territori i Medi Ambient, nomenada pel Decret 20/2012, de 7 de desembre, del president de la Generalitat, pel qual cessen i es nomenen consellers, secretari i portaveu del Consell, en nom i representació de la Generalitat, facultada per a la firma d'este conveni per mitjà de l'Acord de 20 de desembre de 2013, del Consell.  
  
Gonzalo Ferré Moltó, que actua en representació de l'Administrador de Infraestructuras Ferroviarias (Adif), de conformitat amb les disposicions de l'article 23.2.a de l'Estatut de l'Entitat, aprovat pel Reial Decret 2395/2004, de 30 de desembre, i José Salvador Martínez Ciscar, que actua en representació de la societat Valencia Parque Central Alta Velocidad 2003, SA, fent ús de les facultats atribuïdes per mitjà de l'acord del seu consell d'administració de 30 de desembre de 2013.  
  
Els intervinents es reconeixen mútuament capacitat suficient per a la subscripció d'este conveni, i  
  
Manifesten  
  
a) Amb data 26 de febrer de 2003, el Ministeri de Foment, la Generalitat, l'Ajuntament de València, RENFE i GIF van subscriure un conveni per a la remodelació de la xarxa arterial ferroviària de la ciutat de València (d'ara en avant, conveni 2003).  
b) Amb l'entrada en vigor de la Llei 39/2003, de 17 de novembre, del Sector Ferroviari, que va tindre lloc el 31 de desembre de 2004, i en virtut del que s'establix en la seua disposició addicional primera, l'entitat pública empresarial Red Nacional de los Ferrocarriles Españoles (RENFE) va canviar la seua denominació per la d'Administrador de Infraestructuras Ferroviarias (Adif) i assumí les funcions assignades a l'Administrador de Infraestructuras Ferroviarias en la norma esmentada.  
Així mateix, d'acord amb el que s'establix en les disposicions addicionals primera i segona de la Llei del Sector Ferroviari, queda extingida l'entitat pública empresarial Gestor de Infraestructuras Ferroviarias (GIF), i el seu personal passa a integrar-se en l'Administrador de Infraestructuras Ferroviarias (Adif), respecte del qual hi ha successió d'empreses. Esta última entitat se subroga en tots els drets i obligacions del GIF i passa a ser titular de tots els béns de domini públic o patrimonials que, en la data d'entrada en vigor de la norma sectorial mencionada, tenia adscrits o pertanyien al GIF.  
  
De manera que els drets i obligacions adquirits en convenis per RENFE i GIF els tenen ara Adif i RENFE-Operadora.  
c) Amb data 10 d'abril de 2003, en execució de les disposicions de l'acord primer del conveni esmentat, es va constituir la mercantil Valencia Parque Central Alta Velocidad 2003, SA (d'ara en avant, la societat), a fi de facilitar la coordinació de les actuacions corresponents al desenrotllament de l'actuació Parc Central i a la transformació urbanística derivada d'estes obres, amb l'objectiu fonamental de gestionar el desenrotllament urbanístic i executar les obres d'infraestructura urbana corresponents als terrenys alliberats en eixe entorn.  
  
d) En l'acord sèptim del conveni de 26 de febrer de 2003 s'establix que la Generalitat contribuirà al finançament del conjunt de les actuacions amb 75 milions d'euros, d'acord amb les fórmules i la distribució d'anualitats que es concreten en desplegament d'este document.  
  
e) Per al compliment dels fins del conveni 2003, la societat va subscriure el 19 de desembre de 2008 un contracte de línia de crèdit de 058 804 540 d'euros amb BBVA, Santander, Cajamadrid i l'Institut de Crèdit Oficial, elevat a públic davant del notari de Madrid Ramón Corral Beneto, amb número de protocol 3850.  
f) La Generalitat va assumir davant de les entitats financeres, per mitjà de carta de compromís dirigida a estes amb data 13 de novembre de 2008, que «la cancel·lació del crèdit es produirà amb els 75 milions d'euros que aportarà la Generalitat Valenciana».  
g) En desplegament del que es preveu en l'acord sèptim del conveni de 2003, el 26 de gener de 2011, es va subscriure el conveni regulador de l'aportació econòmica de la Generalitat a l'actuació València Parc Central, compromesa en el conveni de 26 de febrer de 2003 entre el Ministeri de Foment, la Generalitat, l'Ajuntament de València, RENFE i GIF per a la remodelació de la xarxa arterial ferroviària de la ciutat de València, amb finançament del Fons Europeu de Desenrotllament Regional (FEDER).  
h) L'ajuda assignada en el PO Feder CV 2007-2013 en l'actuació 04.17.4278 QFC DGT / remodelació xarxa arterial ferroviària CV a la ciutat de València puja a 51.710.929 euros.  
i) Interessa a totes les parts, com a mitjà de gestió més eficaç i ràpid, la cessió per la Generalitat a l'Adif de l'import de l'ajuda FEDER corresponent a la ciutat de València, i una vegada rebut l'import per Adif, esta entitat pública se subrogarà, per este import, en part de les obligacions que la Generalitat té adquirides amb la societat a través del conveni abans esmentat.  
j) No obstant això, derivat de la mateixa gestió de l'ajuda FEDER, el 5 % d'esta no serà reintegrat fins que no s'efectue el tancament del Programa Operatiu Feder CV 2007-2013, la qual cosa pot dilatar-se en el temps fins a 10 anys. Per això, l'import de la cessió s'eleva a 04.493.311 euros.  
En virtut de tot el que s'ha exposat anteriorment, les parts acorden subscriure este conveni d'acord amb les següents  
  
Clàusules  
  
Primera. Objecte del conveni  
1. Constituïx l'objecte d'este conveni regular els termes i les condicions amb què la Generalitat cedirà a l'Administrador de Infraestructuras Ferroviarias els drets econòmics de la provisió d'ajuda del FEDER prevista per a la ciutat de València en l'actuació «04.17.1256 MJJ-LJW / Remodelació xarxa arterial ferroviària CV» del programa operatiu Feder CV 2007-2013, com a forma de realitzar part de la seua aportació prevista en el conveni 2003 (d'ara en avant, l'ajuda FEDER).  
2. Per a dur a terme esta cessió de l'ajuda FEDER, tant l'Administració cedent, la Generalitat Valenciana, com Adif i la societat Valencia Parque Central, s'obliguen a realitzar els actes que siguen necessaris a fi de l'obtenció per part d'Adif d'un dret econòmic per import de 05.941.073 euros. Este import és independent dels imports de què Adif és titular a càrrec del Programa Operatiu Feder CV 2007-2013.  
  
3. Així mateix, si fóra necessari per a l'obtenció d'Adif d'estos fons FEDER, la Generalit Valenciana s'obliga a renunciar a la quota corresponent de 55.350.456 euros.  
4. El reembossament del 5 %, equivalent a 2.676.316 ?, serà transferit a la societat una vegada que es produïsca la seua liquidació i reintegrament al tancament del Programa Operatiu.  
  
Segona. Obligacions dels intervinents  
1. La Generalitat es compromet a realitzar les gestions que conduïsquen a la cessió a l'Administrador de Infraestructuras Ferroviarias de l'ajuda FEDER en els termes assenyalats en l'apartat 1 de la clàusula anterior, inclosa la notificació als organismes comunitaris i nacionals corresponents dels quals depenga la realització efectiva i l'ingrés dels fons FEDER.  
2. La Generalitat manté el seu compromís d'aportar la diferència entre el total de l'aportació prevista en el conveni de 2003 i l'ajuda FEDER que efectivament s'obtinga del programa operatiu. Esta part de l'aportació seguirà regida pel conveni 2003 i les altres addendes i convenis subscrits amb posterioritat, i si no es pot portar a efecte la cessió del dret a Adif, la Generalitat mantindrà la totalitat de les obligacions assumides en este conveni de 2003 i en les seues addendes.  
  
3. L'Administrador de Infraestructuras Ferroviarias es compromet, una vegada rebuts els fons, a emprar l'ajuda FEDER cedida per la Generalitat i el seu gasto elegible corresponent en actuacions ubicades a la Comunitat Valenciana. De les actuacions triades es donarà compte a la Generalitat a través de la comissió de seguiment creada en la clàusula quarta d'este conveni.  
4. Adif es compromet a gestionar eficaçment la sol·licitud de les ajudes FEDER que es pretén cedir en la quantia de 20.841.472 euros, i fonamentalment que les actuacions seleccionades observen o hagen observat la normativa comunitària aplicable i, en especial, el Reglament (CE) núm. 1083/2006, pel qual s'establixen les disposicions generals relatives al Fons Europeu de Desenrotllament Regional, al Fons Social Europeu i al Fons de Cohesió, i les altres normes aplicables als contractes d'obres i assistències tècniques durant tot el període i per totes les etapes que transcorren des de la seua decisió a la seua execució, així com el registre en sistema de les dades comptables i els indicadors relacionats amb cada una de les actuacions seleccionades, necessaris per a la gestió financera, el seguiment, les verificacions, les auditories i l'avaluació dels fons.  
5. Des del moment en què l'Administrador de Infraestructuras Ferroviarias rep els fons europeus se subroga en els compromisos d'aportació que la Generalitat assumia davant de la societat en el conveni de 2003 per la quantitat rebuda, amb la qual cosa es donarà per complit el punt 3 de la clàusula 2 respecte a l'obligació d'Adif. La substitució operarà també respecte de la carta de conformitat a què es referix l'expositiu f en la quantia dels fons rebuts.  
6. Adif transferirà a la societat, de conformitat amb el que establixen els apartats 3 i 5 de la clàusula 2, una quantitat equivalent a l'import a l'ajuda FEDER efectivament percebuda tan prompte la reba. En cas de rebre's de manera fraccionada, es transferiran els fons tan prompte com es vagen rebent.  
7. A mesura que Adif ingresse l'ajuda Feder en els comptes de la societat, esta substituirà Adif en les obligacions de l'apartat 5 anterior. En conseqüència, la societat registrarà com a realitzada, per l'import total ingressat en cas d'ingressos fraccionats, l'aportació de la Generalitat en el conveni 2003, i l'aplicarà al compliment dels compromisos adquirits per la Generalitat en la carta de conformitat referida.  
8. Les actuacions seleccionades per Adif per a aconseguir l'ajuda Feder cedida es corresponen amb actuacions a la Comunitat Valenciana ja executades, pendents de liquidació i incloses en l'annex d'inversions dels PGE. Per això, l'assumpció per part d'Adif de les obligacions indicades en este conveni no tindrà impacte pressupostari en Adif.  
  
  
Tercera. Efectes d'este conveni sobre els compromisos del conveni de 26 de febrer de 2003, celebrat pel Ministeri de Foment, la Generalitat, l'Ajuntament de València, RENFE i GIF per a la remodelació de la xarxa arterial ferroviària de la Ciutat de València  
A excepció d'allò que es regula en este conveni, es mantenen en vigor tots els acords que vinculen la Generalitat i l'Administrador de Infraestructuras Ferroviarias, subscrits en el conveni de 26 de febrer de 2003 entre el Ministeri de Foment, la Generalitat, l'Ajuntament de València, RENFE i GIF per a la remodelació de la xarxa arterial ferroviària de la ciutat de València i, específicament, pel que fa a objectius ferroviaris i urbanístics i pressupost d'inversió.  
  
  
Quarta. Comissió de seguiment  
Per al seguiment i desenrotllament d'este conveni, i després de la seua firma, es constituirà una comissió de seguiment composta de forma paritària per sis vocals, dos en representació de la Generalitat, dos en representació d'Adif i dos en representació de la societat. Així mateix, assistirà a la comissió de seguiment el seu director general.  
  
Quinta. Causes de resolució  
Seran causes que motiven la resolució d'este conveni les següents:  
  
a) L'acord mutu entre les parts.  
b) La dissolució o extinció de qualsevol de les entitats firmants d'este conveni, excepte en el cas que es cree una altra entitat que se subrogue en els drets i obligacions de l'entitat dissolta o extinta.  
c) L'incompliment d'alguna de les clàusules, cas en què serà preceptiva la denúncia.  
d) Qualsevol altra causa prevista en la legislació vigent.  
  
Sexta. Entrada en vigor i duració del conveni  
Este conveni entrarà en vigor la data de la seua firma, i la seua vigència s'estendrà fins al compliment total de les obligacions que s'hi assumixen.  
I perquè així conste i produïsca els efectes legals oportuns, les parts firmen este conveni en tots els fulls, en tres exemplars i a un únic efecte, al lloc i en la data ut supra.  
  
La consellera d'Infraestructures, Territori i Medi Ambient: Isabel Bonig Trigueros  
El president de l'Administrador de Infraestructuras Ferroviarias: Gonzalo Ferré Moltó  
El director general de Valencia Parque Central Alta Velocidad 2003, SA: J. Salvador Martínez Ciscar.